Tuulisähköyhtiö on järkyttynyt, miten sen alihankkija kohtelee työntekijöitään. Alihankkijan mukaan provisiopalkkaus on myyntialalla yleinen palkkausmalli.

Hälytyskellot eivät soineet lahtelaiselle 20-vuotiaalle Juuso Koutajoelle.

Hän näki työvoimatoimiston verkkosivuilla tammikuun alussa ilmoituksen, jossa Kauppakeskus Sykkeeseen haettiin sähkömyyjiä. Sähkösopimuksia välittävä Venlend aikoi avata kauppakeskukseen palvelupisteen, joka myy tuulisähköyhtiö Nordic Green Energyn sähkösopimuksia.

Koutajoki meni työhaastatteluun. Venlendin edustajan hän tapasi paikallisessa hotellissa.

– Haastattelu oli hotellin kokoustilassa. Ajattelin, että tämä on hyvä firma. Kaikki näytti asialliselta.

Venlendin edustaja tarjosi Koutajoelle työsopimusta. Elämä hymyili. Koutajoki oli vasta jouluna päässyt armeijasta ja nyt järjestyi kotikaupungista työpaikka.

– Se vähän ihmetytti, että miksi heti piti kirjoittaa sopimus, jotta pääsee töihin. Yleensä olen vienyt sopimuksen kotiin ja lukenut sen läpi ennen kuin allekirjoitan.

Koutajoki ei ehtinyt miettiä lakikoukeroita sen tarkemmin. Hän allekirjoitti sopimuksen.

Juuso Koutajoki.­

Koutajokea houkutteli tehtäviin takuupalkka, joka oli 8,5 euroa tunnilta. Sopimuksen mukaan Koutajoen piti olla töissä 14 työvuoroa, jotta hän saa takuupalkan.

– En olisi uskaltanut pelkällä provikalla mennä töihin. Tämä oli ensimmäinen myyntityöni.

Myyjäksi Venlend palkkasi myös Koutajoen kaverin.

Kauppakeskuksessa oli pop-up-myymälä ja Venlendin tiski. Kaverusten tehtävänä oli pysäyttää ohikulkijoita ja tarjota sähkösopimuksia.

Palkka olisi suurelta osin provisiopalkkaa, jota maksettaisiin tehdyistä sähkösopimuksista.

– Meiltä vaadittiin järkyttävä määrä sopimuksia, jotka piti saada myytyä.

Työsopimuksen mukaan jokaista työtuntia kohden pitäisi olla 25 kohtaamista asiakkaan kanssa. Koutajoki sai työvuorolistan, johon oli merkitty 12 työpäivää.

Bruttopalkkaa 1,11 euroa

Kauppakeskuksessa Koutajoelle valkeni, että tavoiteltuja asiakaskohtaamisia oli vaikea saavuttaa. Sähkösopimuksia oli vaikea kaupata ohikulkijoille.

– Paikka, jossa olin töissä, oli sellainen, että siinä käveli vanhuksia ohi. Samoja naamoja näki joka päivä. Ei heille voinut joka päivä mennä myymään sähkösopimuksia.

Koutajoki sai myytyä pari sähkösopimusta. Hän kertoo olleensa töissä vajaa kaksi viikkoa, kun Venlend ilmoitti työsuhteen katkeamisesta. Koutajoen mukaan hän teki tuona aikana kahdeksan työvuoroa. Yritys ilmoitti yhtenä lauantaina, ettei maanantaina enää tarvitse tulla töihin.

Varsinainen yllätys odotti, kun Koutajoki sai Venlendilta palkkalaskelman. Bruttopalkkaa hän sai työvuoroistaan 1,11 euroa.

Palkkalaskelman yhteydessä oli Venlendin päätös, jonka mukaan Koutajoelle ei makseta takuutuntipalkkaa. Takuupalkkaa ei yrityksen mukaan tarvitse maksaa, sillä työvuoroja oli alle 14 päivältä. Työnantaja purki työsuhteen koeajan aikana.

Koutajoki pohtii, tekeekö hän tutkintapyynnön poliisille palkanmaksusta. Hänen kaverinsa on jo ottanut yhteyttä lakimieheen.

Palkkakuitti kertoo, että Juuso ansaitsi bruttona 1,11 euroa.­

Tuulisähköyhtiö järkyttyi

Tuulisähköyhtiö Nordic Green Energy on järkyttynyt sähkömyyjien kohtelusta.

– Olemme hankkineet Venlendiltä sähkösopimuksia. Emme ole tehneet työsopimuksia myyjien kanssa. Olemme edellyttäneet, että yhteistyökumppani noudattaa työehtosopimuksia, maajohtaja Erki Milistver vaatii.

Milistver kertoo, ettei Nordic Green Energy jatka yhteistyötä Venlendin kanssa. Sopimus on irtisanottu tammikuussa.

Venlend sulki myyntipisteet

Lahtelaisnuorten työsuhteen purusta ja euron palkasta kertoi ensin Lahdessa ilmestyvä Etelä-Suomen Sanomat.

Venlend on lahtelainen perheyritys. IS tavoitteli omistajapariskuntaa viikonloppuna, mutta ei tavoittanut heitä. Venlendin asiakaspalvelu lähetti sähköpostissa yrityksen Etelä-Suomen Sanomille lähettämän vastineen.

Venlend vetoaa siihen, että provisiopalkkaus on myyntialalla yleinen palkkausmalli, joko täysin provisiopohjaisena tai muun palkan ohella. Näin yhtiö vastaa asiaan:

”Työntekijät olivat työaikaraporttien mukaan työskennelleet työsuhteidensa aikana, toinen 7 työvuoroa ja toinen 9 työvuoroa. Työsuhteiden päättymiset eivät mitenkään liittyneet siihen, että työnantajalle olisi muodostunut jonkinlainen palkanmaksuperuste tuntien mukaan. Valitettavasti yritys ei voi julkisesti kommentoida yksittäisten työntekijöiden työsuhteiden päättymisen perusteita.

Provisiopalkkaus on myynnillisellä alalla hyvinkin yleinen palkkausmalli, joko täysin provisiopohjaisena tai muun palkan ohella. Provisiolla työskentely vaatii työntekijältä hyvin paljon asennetta ja kykyä itsenäiseen työskentelyyn. Moni työntekijä on päässyt provisiopalkalla hyviin ansioihin myös meidän yrityksessämme.

Yleisesti on toivottavaa, että työntekijät keskustelevat mahdollisista epäselvyyksistä tai väärinkäsityksistä aina ensiksi yrityksen kanssa. Olemme pahoillamme, jos asianomaisten odotukset eivät ole täyttyneet myyntitehtävissä.”

Venlendin mukaan sopimus Nordic Green Energyn kanssa päättyi 25. tammikuuta. Päivämäärän jälkeen Venlend ei rekrytoinut yhtään myyjää ja myyntipisteet on suljettu.

Uutista korjattu ja muokattu 29.2. kello 12.29. Jutun alkuperäisessä otsikossa oli virhe. Juuso Koutajoki ei ollut työskennellyt yrityksessä 12 päivää, kuten otsikossa sanottiin. Koutajoki kertoo olleensa töissä 8 päivää. Venlendin mukaan työntekijä on ollut töissä 7 tai 9 päivää. Lisäksi juttua on muokattu mm. lisäämällä Venlendin kommentteja tapaukseen liittyen.